จีนลงดาบจริงผู้ค้าป่วนราคาเชือดยูนิลีเวอร์
จีนเชือด &#8220;ยูนิลีเวอร์&#8221; จับมือสื่อออกข่าวขึ้นราคาสินค้า คนแก่ซื้อของตุน
20 ส.ค. 2554

จีนเชือด “ยูนิลีเวอร์” จับมือสื่อออกข่าวขึ้นราคาสินค้า คนแก่ซื้อของตุน
จีนลงดาบผู้ผลิตสินค้ารายใหญ่ “ยูนิลีเวอร์” หลังสอบสวนพบว่าบริษัทผู้ผลิตสินค้ายักษ์ใหญ่สมรู้ร่วมคิดกับสื่อปล่อยข่าวขึ้นราคาสินค้าทำให้ประชาชนแห่กันไปซื้อผลิตภัณฑ์ล่วงหน้า
คณะกรรมการเพื่อการปฏิรูป และพัฒนาแห่งชาติ (เอ็นดีอาร์ซี) ได้สั่งปรับยูนิลีเวอร์เป็นมูลค่า 310,000 เหรียญสหรัฐ หรือ 2 ล้านหยวน ในข้อหาที่ยูนิลีเวอร์บริษัทผู้ผลิตสินค้าสัญชาติอังกฤษดัตช์ กระทำการละเมิดกฎหมายด้วยการปล่อยข่าวการขึ้นราคาสินค้า ทำให้ราคาในตลาดปั่นป่วน ประชาชนแห่ซื้อผงซักฟอก และแชมพูกักตุน
เอเอฟพีระบุว่า การสั่งลงโทษดังกล่าวได้ทำให้ยูนิลีเวอร์ต้องเลื่อนการขึ้นราคาสินค้าดังกล่าวในทันที ซึ่งมีกำหนดปรับขึ้นราคาเมื่อวันที่ 1 เม.ย.ที่ผ่านมา ซึ่งทางบริษัทได้ออกแถลงการณ์ระบุ ยอมรับและเคารพ ในการตัดสินใจของเจ้าหน้าที่จีน
ความเคลื่อนไหวของรัฐบาลจีนในครั้งนี้ถือเป็นส่วนหนึ่งในความพยายามที่จะลดแรงกดดันต่อสาธารณชนต่อราคาสินค้าที่พุ่งสูงขึ้นอย่างต่อเนื่อง ซึ่งจีนพยายามที่จะควบคุมปัญหาเงินเฟ้อในประเทศอย่างเร่งด่วน โดยระดับเงินเฟ้อในเดือน มี.ค.นั้นอยู่ที่ 5.4% สูงที่สุดนับตั้งแต่เดือน ก.ค. 2008 
เมื่อวันที่ 6 พ.ค. เอ็นดีอาร์ซียังให้คำมั่นว่าจะพยายามรักษาราคาสินค้าให้อยู่ในระดับที่มั่นคงด้วยการปราบปรามบริษัทต่างๆ ที่พยายามปั่นราคาสินค้าในช่วงนี้